Népszava Az UEFA-t bírálták Münchenben
Az UEFA-t bírálták Münchenben
2020.07.27. 19:57
Fotó: SVEN HOPPE / DPA / dpa Picture-Alliance / AFP
A fizetési sapka nem megoldás
Hibásnak tartja az Európai Labdarúgó-szövetség (UEFA) előírásait a Bayern München a pénzügyi visszaélések megakadályozására. Karl-Heinz Rummenigge, a bajor klub ügyvezető elnöke hétfői sajtótájékoztatóján arról beszélt, hogy a sportág jövője kerül veszélybe, ha a résztvevők nem tartják be az előírásokat. A 64 éves sportvezető ezzel arra célzott, hogy a nemzetközi Sportdöntőbíróság (CAS) felmentette a Manchester Cityt, amely megszegte az UEFA pénzügyi szabályait (bizonyíthatóan több pénzt költött el, mint amennyi bevétele volt), mégis megúszta a kizárást a Bajnokok Ligájából. „Felhívtam Josep Guardiolát, a City trénerét és gratuláltam neki a CAS ítéletéhez, de mivel a müncheni időszakának köszönhetően nagyon jó a viszonyunk, azt is elmondtam, hogy nem értek egyet a döntéssel – mondta Rummenigge. - Több forrásból is azt az információt kaptam, hogy az UEFA határozata jogilag nem volt megfelelően előkészítve, ezért lehetett sikeres az angol klub fellebbezése. Közösen kell olyan szabályokat kidolgoznunk és ezeket betartanunk, melyek garantálják, hogy a futball nem veszíti el hitelességét a szponzorok és a szurkolók szemében.” Rummenigge azt is elárulta, hogy több klubvezetővel is beszélt erről a témáról, de egyelőre még távol vannak az érintettek a közös nevezőtől. „Abban mindenki egyetért, hogy meg kell akadályozni a visszaéléseket, de a módszereket illetően egyelőre nagyok a nézetkülönbségek, amiről nem kizárólag az érintettek tehetnek – hangsúlyozta a müncheni elöljáró. - Többen fölvetették például a fizetési sapka bevezetését, de erre például Németországban nem lenne lehetőség, mert a mi törvényeink tiltják bármilyen területen a fizetések ilyen jellegű korlátozását és ezeket a jogszabályokat a labdarúgás szereplőinek is be kell tartani. Az viszont nem kérdés, hogy folytatni kell az egyeztetéseket és minél hamarabb meg kell találni a mindenki számára megfelelő megoldást.”
Lázár János nyert a „lakógyűlésen”
2020.07.27. 19:32
Fotó: Erdős Dénes / Népszava
A fideszes politikus volt az egyetlen jelölt és ő is lett az elnök a Magyar Tenisz Szövetség tisztújító közgyűlésén, ami határozatképtelenség miatt fél órás késéssel kezdődött el.
Nem sikerült az eredetileg tervezett időpontban elkezdeni a Magyar Tenisz Szövetség (MTSZ) tisztújító közgyűlését, mert a szavazati joggal rendelkező küldötteknek kevesebb mint a fele érkezett meg a helyszínre. A lakógyűlésekhez hasonlóan az új tanácskozást harminc perccel későbbre írták ki, ekkor már nem számított a jelenlévők létszáma. Végül 164 küldöttel elkezdődött a közgyűlés, amit azért kellett összehívni, mert Szűcs Lajos fideszes politikus elnökösködése alatt 3,5 milliárd forint hiány keletkezett az MTSZ kasszájában és ezt már a kormány sem tolerálta. A szövetség megmentésének Szűcs távozása volt a feltétele. Utódjának a kormányfő Lázár Jánost nézte ki, aki szintén fideszes politikus, volt kancelláriaminiszter, hódmezővásárhelyi polgármester, jelenleg pedig a nemdohányzók érdekeit képviselő miniszterelnöki biztos. Az elmúlt másfél-két hónapban nagyon komoly egyeztetések zajlottak a háttérben, ennek eredményeként a szövetség ellenzéke részéről felkért elnökjelölt, Bardóczky Kornél korábbi Davis Kupa-játékos lemondott elnöki ambícióiról, de szerepet kap az átalakuló MTSZ-ben. A második közgyűlés nem várt fennakadással kezdődött, hiányzott ugyanis a szavazatszámláló bizottság egyik tagja, akit telefonon riasztottak és pár perc után megérkezett a tanácskozásra. Előbb a posztjáról írásban lemondó Szűcs Lajos levelét olvasták fel a jelenlévőknek: a tízperces felolvasásból meg lehetett tudni, hogy a távozó vezető kilenc és fél évvel ezelőtt azzal a céllal fogadta el a felkérést az MTSZ vezetésére, hogy békét hoz a sportágba, amit állítása szerint egy év alatt meg is valósított. Az is kiderült a levélből, hogy Szűcs érkezése előtt 100-130 millió forint volt a szervezet éves költségvetése, jelenleg a nemzetközi versenyek nélkül ez az összeg 600 millió forint. Arra nem kaptak választ a küldöttek, hogy hova tűnt 3,5 milliárd forint a kasszából és mennyire érzi magát felelősnek ezért a búcsúzó elnök. A békének pedig jelenleg nyoma sincs a sportágban, ahogy az eltűnt milliárdoknak sem. Az elnökválasztás előtt módosították az alapszabályt, az elnökség létszáma hétről tizenegy főre nőtt. Ennek megszavazásához a jelenlévők voksának kétharmadára volt szükség, egy kis számolgatás után a jelenlévők egyezségre jutottak abban a kérdésben, hogy 164 fő esetén ez 110 támogató szavazatot jelent. Miután ezt tisztázták, megszavazták a módosítást. „Teniszezni és nem fideszezni jöttem – kezdte programbeszédét Lázár János. - Az MTSZ bajba került, a vitás helyzeteket meg kell oldani. Mindenkivel partneri viszonyt akarok kialakítani. Belátható időn belül ellehetetlenül az MTSZ működése, ha nem sikerül rendezni a vitás kérdéseket. A következő egy évben szeretnék segíteni a béke megteremtésében, a múlt lezárásában. A jövő nyári tokiói olimpia után el kell számolnunk az eredményekkel, ekkor eldöntjük, akarunk-e továbbra is közösen dolgozni. A magyar sport legnagyobb támogatója az adófizető lakosság, az embereknek nem presztízsberuházások kellenek, hanem sportolási lehetőségek.” A beszédet titkos szavazás követte, 156-an voksoltak az egyetlen elnökjelöltre, négyen érvénytelen szavazatot adtak le. Az elnökválasztást követte a titkos szavazás az elnökségi tagokra, ami újabb nem várt fordulatot hozott: új szavazatszámlálókat kellett felkérni, akik a régiekkel közösen kétszer átszámolták a leadott voksokat az eredményhirdetés előtt. A jelenlévők türelmesen kivárták azt a háromnegyed órát, amíg megszületett a hivatalos eredmény, és mindenki megnyugodhatott, minden pozícióra az került, akinek kellett.
Markovits László az alelnök
Az alelnöki tisztségre is egyetlen jelölt volt, Markovits László, a Vasas elnöke. A korábbi játékos megbízását is megszavazta a közgyűlés. A remények szerint új útra lépő MTSZ elnökségébe Balaicz Zoltán, Lantos Csaba, Nagy Zoltán, Nagy Zsolt, Noszek Péter, Papp László, Schmitt Gréta, Vágó László és Zwack Sándor kerültek be. Tagja ezen kívül a testületnek az elnök és az alelnök.
Kvázi lakógyűléssé alakult a Lázár Jánost elnökké választani hivatott közgyűlés
2020.07.27. 14:53
A teniszszövetség "legfelsőbb fóruma" az első fordulóban nem volt határozatképes, így a második menetre készül, ahol nincs létszámhoz kötött döntés.
Hiányzott a szavazásra jogosultaknak legalább a fele a Magyar Tenisz Szövetség tisztújító közgyűlésére, így az ülés határozatképtelenné vált. A helyzetet úgy oldják meg, ahogy a lakógyűléseken szokás ilyen esetekben: harminc perc késéssel a jelenlévőkkel megtartják az eseményt. Aminek nem kicsi a tétje, elnököt kell választani a megtépázott tekintélyű szövetség élére. Az egyetlen jelölt Lázár János fideszes politikus. Elődje, Szűcs Lajos - szintén a kormánypárt embere - abba bukott bele, hogy 3,5 milliárd forintos hiány keletkezett a szervezetnél.